**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ RAJONO SAVIVALDYBĖS TARYBOS 2015 M. GRUODŽIO 30 D. SPRENDIMO NR. 5TS-284 „DĖL PINIGINĖS SOCIALINĖS PARAMOS TEIKIMO LAZDIJŲ RAJONO SAVIVALDYBĖJE TVARKOS APRAŠO PATVIRTINIMO“ PAKEITIMO**

2018 m. spalio 15 d. Nr. 34-1481

Lazdijai

Vadovaudamasi Lietuvos Respublikos vietos savivaldos įstatymo 18 straipsnio 1 dalimi ir Lietuvos Respublikos piniginės socialinės paramos nepasiturintiems gyventojams įstatymo 4 straipsnio 2 dalimi, Lazdijų rajono savivaldybės taryba nusprendžia:

1. Pakeisti Piniginės socialinės paramos teikimo Lazdijų rajono savivaldybėje tvarkos aprašą, patvirtintą Lazdijų rajono savivaldybės tarybos 2015 m. gruodžio 30 d. sprendimu Nr. 5TS-284 „Dėl Piniginės socialinės paramos teikimo Lazdijų rajono savivaldybėje tvarkos aprašo patvirtinimo“, ir IV skyrių „Pagrindai, kai socialinė parama skiriama kitais įstatyme nenumatytais atvejais“ išdėstyti taip:

**„IV SKYRIUS**

**PAGRINDAI, KAI SOCIALINĖ PARAMA SKIRIAMA KITAIS ĮSTATYME NENUMATYTAIS ATVEJAIS**

39. Patikrinus bendrai gyvenančių asmenų arba vieno gyvenančio asmens gyvenimo sąlygas ir surašius buities ir gyvenimo sąlygų patikrinimo aktą, atsižvelgiant į bendrai gyvenančių asmenų arba vieno gyvenančio asmens socialinę, materialinę padėtį ir kitas aplinkybes, turinčias įtakos socialinės paramos būtinumui, gyventojams gali būti skiriama vienkartinė, tikslinė, periodinė ar sąlyginė pašalpa.

40. Tvarkos aprašo 39 punkte nurodyta socialinė parama gali būti skiriama asmenims gaisro, stichinių nelaimių, nelaimingų atsitikimų, sveikatos sutrikimų, skurdo, nedarbo, benamystės, dokumentų praradimo ir kitais svarbiais nenumatytais atvejais rajono savivaldybės administracijos direktoriaus arba jo įgaliotų asmenų sprendimu seniūnijų komisijų arba Lazdijų rajono savivaldybės administracijos socialinės paramos teikimo komisijos (toliau – savivaldybės komisijos) siūlymu, atsižvelgiant į šias aplinkybes:

40.1. vienkartinių, tikslinių, periodinių, sąlyginių pašalpų teikimo mastai priklauso nuo rajono savivaldybės finansinių galimybių;

40.2. svarbiausias vienkartinės, tikslinės, periodinės ar sąlyginės pašalpos teikimo tikslas – pasirūpinti rajono savivaldybės gyventojais, susidūrusiais su ypač sunkiomis gyvenimo sąlygomis, padėti jiems sumažinti socialinę atskirtį, padėti integruotis į visuomenę.

41. Rajono savivaldybės administracijos direktorius arba jo įgalioti asmenys, skirdami vienkartines, tikslines, periodines, sąlygines pašalpas, bei seniūnijų komisijos ir savivaldybės komisija, siūlydamos skirti vienkartines, tikslines, periodines, sąlygines pašalpas, vadovaujasi šiais vienkartinių pašalpų teikimo principais:

41.1. teikiama parama turi atitikti asmens poreikius, turi būti atsižvelgta į asmens socialinę ir materialinę padėtį;

41.2. vienkartinės, tikslinės, periodinės, sąlyginės pašalpos suteikimo būdai gali būti nustatomi atsižvelgiant į bendrai gyvenančių asmenų šeimoje pasireiškiančius socialinės rizikos veiksnius ar vieno gyvenančio asmens patiriamus socialinės rizikos veiksnius;

41.3. vienkartinė, tikslinė, periodinė ar sąlyginė pašalpa turi didinti asmens gebėjimą pačiam pasirūpinti savimi.

42. Skiriant vienkartines, tikslines, periodines, sąlygines pašalpas, turi būti atsižvelgiama į tai, kad jos būtų teikiamos bendrai gyvenantiems asmenims ar vieniems gyvenantiems asmenims:

42.1. kuriems jos labiausiai reikia, įvertinus jų esamą socialinę padėtį, pajamų šaltinius bei jų dydžius ir turtą, kurie nurodomi asmens gyvenamosios vietos seniūnijos socialinio darbuotojo Tvarkos apraše nustatyta tvarka surašytame buities tyrimo akte;

42.2. teikiama tuo atveju, kai šeima (vienas gyvenantis asmuo) gali ir yra suinteresuota efektyviai panaudoti pinigus;

42.3. teikiama nepinigine forma tais atvejais, kai vienkartinė, tikslinė, periodinė ar sąlyginė pašalpa paskiriama bendrai gyvenantiems asmenims ar vieniems gyvenantiems asmenims gyvenimo kokybės gerinimui, socialinių įgūdžių ugdymui ir jų palaikymui (prausimuisi ir skalbimui), taip pat socialinę riziką patiriantiems asmenims ir jų šeimoms;

42.4. parenkant teikimo būdą pinigais ir / ar nepinigine forma, kurią pasiūlo seniūnijos komisija ar / ir savivaldybės komisija;

42.5. teikiama tik tiems bendrai gyvenantiems asmenims ar vieniems gyvenantiems asmenims, kurie be jos negali išsiversti;

42.6. teikiama įvertinus bendrai gyvenančių asmenų arba vienų gyvenančių asmenų materialinę ir socialinę padėtį, aplinkybes, lemiančias asmenų gyvenimo sąlygų, materialinės padėties pablogėjimą pagal buities tyrimo akte pateiktą informaciją bei socialinių darbuotojų ar kitų seniūnijų komisijų ar savivaldybės komisijos narių, turinčių teisę naudotis duomenų bazėmis, pateiktais duomenimis.

43. Dokumentai, reikalingi vienkartinei, tikslinei, periodinei ar sąlyginei pašalpai skirti:

43.1. pateikiami asmens: prašymas ir dokumentai, įrodantys aplinkybes, dėl kurių asmuo atsidūrė sunkioje materialinėje padėtyje (pažyma apie įvykusį gaisrą, dokumentai apie sveikatos būklę, dokumentai, įrodantys mokesčių, vietinės rinkliavos sumokėjimą ir pan.);

43.2. dokumentai, pateikiami socialinio darbuotojo: buities ir gyvenimo sąlygų patikrinimo aktas, išrašai iš duomenų bazių, kuriomis naudotis socialinis darbuotojas turi teisę;

43.3. išrašai iš duomenų bazių gali būti pateikiami seniūnijų komisijų ar savivaldybės komisijos narių, kuriems suteikta teisė naudotis tomis duomenų bazėmis.

44. Aprašo 39 punkte nurodytos socialinės paramos teikimo atvejai ir leistini maksimalūs dydžiai:

44.1. vienkartinė pašalpa gali būti skiriama:

44.1.1. gaisro ar gamtos reiškinių padarytiems nuostoliams iš dalies padengti, jeigu dėl šios paramos kreipiamasi per du mėnesius nuo įvykusio gaisro ar gamtos reiškinio padaryto nuostolio:

44.1.1.1. kai suniokojamas asmens nuosavybės teise priklausantis nekilnojamasis turtas – gyvenamasis būstas ar jo dalis, esantis Lazdijų rajono savivaldybės teritorijoje, kuris yra asmens deklaruota ir faktinė gyvenamoji vieta – ne daugiau kaip 50 BSI,

44.1.1.2. kai suniokojamas asmens nuosavybės teise priklausantis nekilnojamasis turtas – pagalbinis pastatas (ūkinis pastatas, gamybinės patalpos ar kitos paskirties patalpos) ar jo dalis, esantis Lazdijų rajono savivaldybės teritorijoje – ne daugiau 20 BSI,

44.1.1.3. netekus kilnojamojo turto ar jį sugadinus – ne daugiau kaip 10 BSI,

44.1.1.4. gamtos reiškinių sukeltiems padariniams šalinti – ne daugiau kaip 10 BSI,

44.1.2. asmens 100 metų jubiliejaus proga – 100 Eur,

44.1.3. vienu metu gimus dviem vaikams – 200 Eur,

44.1.4. vienu metu gimus trims vaikams – 300 Eur,

44.1.5. ligos, chirurginės operacijos ar traumos atveju – ne daugiau kaip 5 BSI,

44.1.6. kitais atvejais bendrai gyvenantiems asmenims ar vienam gyvenančiam asmeniui atsidūrus padėtyje, dėl kurios patiriami materialiniai sunkumai, – ne daugiau kaip 2 BSI;

44.2. tikslinė pašalpa gali būti skiriama:

44.2.1. asmens tapatybės ir kitiems būtiniems dokumentams pagaminti ir (ar) tvarkyti – ne daugiau kaip 1 BSI,

44.2.2. maistui, vaistams įsigyti, nuvykti į gydymo įstaigą – ne daugiau kaip 2 BSI,

44.2.3. būstui šildyti naudojamam kurui įsigyti, kai bendrai gyvenantys asmenys arba vienas gyvenantis asmuo dėl sunkios materialinės padėties ar kitų aplinkybių negali savo lėšomis įsigyti kuro ir gauti būsto šildymo išlaidų kompensacijos, – ne daugiau kaip 6 BSI vieną kartą per kalendorinius metus,

44.2.4. įsiskolinimui už būsto komunalines paslaugas ar būsto nuomą dalinai padengti:

44.2.4.1. kai gyvenamąjį būstą su palikėjo skolomis paveldi ne vyresnis nei 25 metų asmuo, iki pilnametystės turėjęs globojamo (rūpinamo) vaiko statusą, – ne daugiau kaip 10 BSI,

44.2.4.2. kai savivaldybei sutikus gyvenamasis būstas padovanojamas savivaldybei, o būsto

savininkui pradedamos teikti socialinės globos paslaugos stacionarioje socialinės globos įstaigoje, – ne daugiau 10 BSI,

44.2.4.3. kai būsto savininkas dėl įsiskolinimo, kuris susidarė dėl sunkios materialinės padėties (ligos, psichinės negalios ar nelaimingo atsitikimo), negali pasinaudoti būsto šildymo išlaidų kompensacija ir teise į kreditą, paimtą daugiabučiam namui atnaujinti (modernizuoti), bei palūkanų apmokėjimą ir dėl to gali būti neįgyvendintas daugiabučio namo atnaujinimo (modernizavimo) projektas, – ne daugiau 10 BSI;

44.3. periodinė pašalpa gali būti skiriama:

44.3.1. pilnamečiam vienam gyvenančiam asmeniui, mirus tėvams (turėtam vieninteliam iš tėvų), jo mokymosi laikotarpiui, bet ne ilgiau iki jam sukaks 24 metai – 2,7 BSI per mėnesį,

44.3.2. gyvenimo kokybės gerinimui (prausimuisi), kai gyvenamajame būste nėra centralizuotai tiekiamo karšto vandens, – ne daugiau kaip po 0,1 BSI per mėnesį kiekvienam bendrai gyvenančiam asmeniui ar vienam gyvenančiam asmeniui,

44.3.3. gyvenimo kokybės gerinimui (skalbimui), kai gyvenamajame būste vamzdynais nėra tiekiamas šaltas vanduo, – ne daugiau kaip po 0,15 BSI per mėnesį kiekvienam bendrai gyvenančiam asmeniui ar vienam gyvenančiam asmeniui;

44.4. sąlyginė pašalpa gali būti skiriama:

44.4.1. grįžusiems iš laisvės atėmimo, kardomojo kalinimo, socialinės bei psichologinės reabilitacijos įstaigų – ne daugiau kaip 2,5 BSI,

44.4.2. asmeniui, besigydančiam nuo priklausomybių ar užkrečiamųjų (tuberkuliozė ir pan.) ligų, – ne daugiau kaip 3 BSI,

44.4.3. kai teisėtas būsto savininkas ar naudotojas – fizinis asmuo, gavęs mokėjimo pranešimą dėl mokėjimo už komunalinių atliekų surinkimo ir jų tvarkymo paslaugas, už jas yra sumokėjęs:

44.4.3.1. pagal formulę apskaičiuoto dydžio (išskyrus socialinės pašalpos gavėjus):

**K = I – 0,01 x P (K** – sąlyginės pašalpos dydis per mėnesį; **I** – vieno mėnesio išlaidos už komunalinių atliekų surinkimą ir atliekų tvarkymą; **P** – bendrai gyvenančių asmenų arba vieno gyvenančio asmens vieno mėnesio vidutinės pajamos (pajamų, gautų per mėnesius, už kuriuos prašoma sąlyginės pašalpos, suma, padalinta iš tų mėnesių skaičiaus); **0,01** – paramos norma sąlyginei pašalpai skaičiuoti),

44.4.3.2. pagal formulę apskaičiuoto dydžio (socialinės pašalpos gavėjams, kai socialinės pašalpos gavėjai yra visi bendrai gyvenantys asmenys arba vienas gyvenantis asmuo):

**Kspg = I – V x A (Kspg** – sąlyginės pašalpos dydis per mėnesį socialinės pašalpos gavėjams; **I** – vieno mėnesio išlaidos už komunalinių atliekų surinkimą ir atliekų tvarkymą; **A** – bendrai gyvenančių asmenų skaičius arba vienas gyvenantis asmuo; **V** – paramos norma sąlyginei pašalpai skaičiuoti vienam socialinės pašalpos gavėjui.) **V** apskaičiuojamas pagal formulę: **V = ((VRP+VRPx90%)/2)x0,01** (gautas dydis suapvalinamas iki šimtųjų). VRP – valstybės remiamų pajamų dydis per mėnesį,

44.4.3.3. 44.4.3 papunktyje nurodytais atvejais minimalus sąlyginės pašalpos dydis per mėnesį – 0,29 Eur,

44.4.3.4. skiriant 44.4.3 papunktyje nurodytas pašalpas atsižvelgiama į šias sąlygas:

44.4.3.4.1. įskaitomos bendrai gyvenančių asmenų arba vieno gyvenančio asmens gaunamos pajamos, kaip numatyta Lietuvos Respublikos piniginės socialinės paramos nepasiturintiems gyventojams įstatyme, ir sąlyginės pašalpos dydis nustatomas pagal pirmą apskaičiavimo būdą,

44.4.3.4.2. jeigu visi bendrai gyvenantys asmenys arba vienas gyvenantis asmuo yra socialinės pašalpos gavėjai, mėnesių, kuriais buvo paskirta socialinė pašalpa bendrai gyvenančių asmenų arba vieno gyvenančio asmens pajamos iš naujo nevertinamos ir sąlyginės pašalpos dydis apskaičiuojamas pagal antrą apskaičiavimo būdą,

44.4.3.4.3. skiriama už praėjusius mėnesius, per kuriuos buvo įvertintos vidutinės bendrai gyvenančių asmenų arba vieno gyvenančio asmens mėnesio pajamos arba per kuriuos buvo paskirtos socialinės pašalpos,

44.4.3.4.4. gali būti skiriama ne daugiau kaip už praėjusius 12 mėnesių iki kreipimosi mėnesio,

44.4.3.4.5. išmokama ne dažniau kaip kartą per ketvirtį,

44.4.3.4.6. bendrai gyvenantiems asmenims ar vienam gyvenančiam asmeniui, turintiems daugiau kaip vieną gyvenamąjį būstą, sąlyginė pašalpa neskiriama,

44.4.4. asmeniui, vykdančiam budinčio vaikų netekusių tėvų globos globotojo (rūpintojo) veiklą pagal individualios veiklos pažymą, nuosavybės teise valdomo gyvenamojo būsto, esančio Lazdijų rajono savivaldybėje, remontui, t. y. patalpoms vaikų globai (rūpybai), įrengti, finansinės paramos gavimo, naudojimo ir grąžinimo sąlygas aptariant sutartyje tarp finansinės paramos gavėjo ir savivaldybės administracijos direktoriaus ar jo įgalioto asmens – ne daugiau kaip 50 BSI,

44.4.5. asmeniui, teisės aktų nustatyta tvarka pasirengusiam globoti (rūpintis) vaikus, kai tinkamo gyvenamojo būsto neturėjimas yra pagrindinė kliūtis teigiamai išvadai apie pasirengimą vaikų globai (rūpybai) gauti, gyvenamajam būstui įsigyti Lazdijų rajono savivaldybėje, finansinės paramos gavimo, naudojimo ir grąžinimo sąlygas aptariant sutartyje tarp finansinės paramos gavėjo ir savivaldybės administracijos direktoriaus ar jo įgalioto asmens – ne daugiau kaip 100 BSI,

44.6. asmeniui ar bendrai gyvenantiems asmenims, auginantiems tris ir daugiau nepilnamečių vaikų, globotinių (rūpintinių) ar neįgalų vaiką, globotinį (rūpintinį), kuriam nustatytas vidutinis ar sunkus neįgalumo lygis, gyvenamajam būstui įsigyti Lazdijų rajono savivaldybėje, finansinės paramos gavimo, naudojimo ir grąžinimo sąlygas aptariant sutartyje tarp finansinės paramos gavėjo ir savivaldybės administracijos direktoriaus ar jo įgalioto asmens – ne daugiau kaip 50 BSI.

45. Sprendimus dėl Aprašo 44 punkte nurodytos socialinės paramos, išskyrus 44.3.2, 44.3.3 ir 44.4.3 papunkčiuose nustatytus atvejus, priima rajono savivaldybės administracijos direktorius ar jo įgalioti asmenys seniūnijų komisijų arba savivaldybės komisijos siūlymu.

46. Sprendimus dėl socialinės paramos ypatingai skubiais atvejais, nurodytais Aprašo 44.2.2, 44.3.2, 44.3.3 ir 44.4.3 papunkčiuose, priima rajono savivaldybės administracijos direktorius ar jo įgaliotas asmuo. Šiais atvejais komisijų siūlymai gali būti neteikiami.

47. Apraše nenustatytais atvejais sprendimą dėl piniginės socialinės paramos skyrimo gali priimti rajono savivaldybės taryba savivaldybės komisijos siūlymu.“.

2. Nustatyti, kad šis sprendimas įsigalioja 2018 m. lapkričio 1 d.

Savivaldybės meras

**LAZDIJŲ RAJONO SAVIVALDYBĖS TARYBOS SPRENDIMO PROJEKTO „DĖL LAZDIJŲ RAJONO SAVIVALDYBĖS TARYBOS 2015 M. GRUODŽIO 30 D. SPRENDIMO NR, 5TS-284 „DĖL PINIGINĖS SOCIALINĖS PARAMOS TEIKIMO LAZDIJŲ RAJONO SAVIVALDYBĖJE TVARKOS APRAŠO PATVIRTINIMO“ PAKEITIMO“**

**AIŠKINAMASIS RAŠTAS**

2018-10-11

Lazdijų rajono savivaldybės tarybos sprendimo „Dėl Piniginės socialinės paramos teikimo Lazdijų rajono savivaldybėje tvarkos aprašo patvirtinimo“ projektas parengtas vadovaujantis Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos piniginės socialinės paramos nepasiturintiems gyventojams įstatymo 4 straipsnio 2 dalimi.

Šio projekto tikslas – pakeisti Piniginės socialinės paramos teikimo Lazdijų rajono savivaldybėje tvarkos aprašą, patvirtintą Lazdijų rajono savivaldybės tarybos 2015 m. gruodžio 30 d. sprendimu Nr. 5TS-284 „Dėl Piniginės socialinės paramos teikimo Lazdijų rajono savivaldybėje tvarkos aprašo patvirtinimo“, numatant vienkartinės, periodinės, tikslinės ir sąlyginės pašalpos skyrimo atvejus.

Šiuo tarybos sprendimu keičiamas Lazdijų rajono savivaldybės tarybos 2015 m. gruodžio 30 d. sprendimas Nr. 5TS-284 „Dėl Piniginės socialinės paramos teikimo Lazdijų rajono savivaldybėje tvarkos aprašo patvirtinimo“.

Parengtas sprendimo projektas neprieštarauja galiojantiems teisės aktams.

Galimos neigiamos pasekmės – nėra.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Socialinės paramos skyriaus vedėja Lina Margelienė.

Socialinės paramos skyriaus vedėja Lina Margelienė